Yhteisöjen tuomioistuimen tuomio (viides jaosto) 29 päivänä kesäkuuta 1995. - Euroopan yhteisöjen komissio vastaan Helleenien tasavalta. - Jäsenyysvelvoitteiden noudattamatta jättäminen - Direktiivien 90/219/ETY ja 90/220/ETY täytäntöönpanon laiminlyönti - Geneettisesti muuttetut organismit. - Asia C-170/94.



Oikeustapauskokoelma 1995 sivu I-01819



Asianosaiset

Tuomion perustelut

Päätökset oikeudenkäyntikuluista

Päätöksen päätösosa



Avainsanat

Jäsenvaltiot - Velvoitteet - Direktiivien täytäntöönpano - Jäsenyysvelvoitteiden täyttämättä jättäminen, mitä ei ole kiistetty

(EY:n perustamissopimuksen 169 artikla)

Asianosaiset

Asiassa C-170/94,

Euroopan yhteisöjen komissio, asiamiehenään oikeudellisen osaston virkamies Maria Kontou-Durande, prosessiosoite Luxemburgissa c/o oikeudellisen osaston virkamies Georgios Kremlis, Centre Wagner, Kirchberg,

kantajana,

vastaan

Helleenien tasavalta, asiamiehinään ulkoasiainministeriön Euroopan yhteisöihin liittyviä riita-asioita käsittelevän erityisosaston lakimies Panagiotis Mylonopoulos ja avustaja Nana Dafniou samalta osastolta, prosessiosoite Luxemburgissa Kreikan suurlähetystö, 117 Val Sainte-Croix,

vastaajana,

jossa kantaja vaatii yhteisöjen tuomioistuinta vahvistamaan, että Helleenien tasavalta on jättänyt täyttämättä sille EY:n perustamissopimuksen mukaan kuuluvat velvoitteet, koska se ei ole määräajassa saattanut voimaan geneettisesti muunnettujen mikro-organismien käytöstä suljetuissa oloissa 23 päivänä huhtikuuta 1990 annetun neuvoston direktiivin 90/219/ETY (EYVL L 117, s. 1) ja geneettisesti muunnettujen organismien tarkoituksellisesta levittämisestä ympäristöön 23 päivänä huhtikuuta 1990 annetun neuvoston direktiivin 90/220/ETY (EYVL L 117, s. 15) noudattamisen edellyttämiä lakeja, asetuksia ja hallinnollisia määräyksiä tai ilmoittanut niitä komissiolle,

YHTEISÖJEN TUOMIOISTUIN

(viides jaosto),

toimien kokoonpanossa: jaoston puheenjohtaja C. Gulmann sekä tuomarit P. Jann, J. C. Moitinho de Almeida, D. A. O. Edward ja L. Sevón (esittelevä tuomari),

julkisasiamies: F. G. Jacobs,

kirjaaja: R. Grass,

ottaen huomioon esittelevän tuomarin kertomuksen ja

kuultuaan julkisasiamiehen 4.5.1995 pidetyssä suullisessa käsittelyssä esittämän ratkaisuehdotuksen,

on antanut seuraavan

tuomion

Tuomion perustelut

1 Euroopan yhteisöjen komissio on 20.6.1994 yhteisöjen tuomioistuimen kirjaamoon saapuneella kannekirjelmällä nostanut EY:n perustamissopimuksen 169 artiklan nojalla kanteen, jossa se vaatii yhteisöjen tuomioistuinta vahvistamaan, että Helleenien tasavalta on jättänyt täyttämättä sille EY:n perustamissopimuksen mukaan kuuluvat velvoitteet, koska se ei ole määräajassa saattanut voimaan geneettisesti muunnettujen mikro-organismien käytöstä suljetuissa oloissa 23 päivänä huhtikuuta 1990 annetun neuvoston direktiivin 90/219/ETY (EYVL L 117, s. 1) ja geneettisesti muunnettujen organismien tarkoituksellisesta levittämisestä ympäristöön 23 päivänä huhtikuuta 1990 annetun neuvoston direktiivin 90/220/ETY (EYVL L 117, s. 15) noudattamisen edellyttämiä lakeja, asetuksia ja hallinnollisia määräyksiä tai ilmoittanut niitä komissiolle.

2 Direktiivin 90/219/ETY 22 artiklassa säädetään, että jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 23.10.1991. Direktiivin 90/220/ETY 23 artiklassa säädetään, että jäsenvaltioiden on saatettava täytäntöönpanosäädökset ja -määräykset voimaan 23.10.1991 mennessä. Molemmissa artikloissa velvoitetaan jäsenvaltiot ilmoittamaan annetuista säädöksistä ja määräyksistä viipymättä komissiolle.

3 Koska komissio ei ollut saanut Helleenien tasavallalta ilmoitusta täytäntöönpanotoimien toteuttamisesta eikä sen tiedossa ole ollut, että Helleenien tasavalta olisi täyttänyt velvollisuutensa saattaa määräajassa voimaan tarvittavat säädökset ja määräykset, komissio on perustamissopimuksen 169 artiklan ensimmäisen kohdan nojalla 20.5.1992 lähettämällään kirjeellä varannut Kreikan hallitukselle tilaisuuden esittää huomautuksensa kahden kuukauden kuluessa. Kreikan hallitus on ilmoittanut kirjeellään 14.9.1992 komissiolle, että direktiivien noudattamisen edellyttämiä toimia valmisteltiin parhaillaan.

4 Komissio on lähettänyt 25.5.1993 Helleenien tasavallalle perustellun lausunnon, jossa se on kehottanut Helleenien tasavaltaa tekemään lausunnossa edellytetyt toimet kahden kuukauden kuluessa. Komissio ei ole saanut tähän vastausta. Tämän jälkeen komissio on yrittänyt saada asiasta tietoja Kreikan viranomaisten kanssa pidetyssä tapaamisessa, jolloin Kreikan viranomaiset ovat vastanneet, että täytäntöönpanotoimia valmisteltiin edelleen. Tämän vuoksi komissio on nostanut esillä olevan kanteen.

5 Komissio viittaa kanteessaan direktiivin 90/219/ETY 22 artiklaan, direktiivin 90/220/ETY 23 artiklaan sekä perustamissopimuksen 5 artiklan ensimmäisen kohtaan ja 189 artiklan kolmanteen kohtaan sekä toteaa, että Helleenien tasavallan oli tehtävä näiden direktiivien noudattamisen edellyttämät toimet asetetuissa määräajoissa ja että koska se ei ole niitä tehnyt, se on jättänyt täyttämättä velvollisuutensa.

6 Helleenien tasavalta on vaatinut kanteen hylkäämistä, mutta ei ole kiistänyt sitä, että direktiivejä ei ole pantu täytäntöön säädetyissä määräajoissa. Se on ainoastaan todennut viimeksi vastaajan vastauskirjelmässään, että Kreikan viranomaiset ovat perustaneet toimikunnan, johon kuuluu kaikkien asiassa yhdessä toimivaltaisten viranomaisten sekä tiedemaailman edustajia ja jonka tehtävänä on valmistella direktiivien täytäntöönpanemiseksi esitykset kahdeksi ministeriöiden yhteiseksi päätökseksi. Se on liittänyt nämä kaksi esitystä kirjelmäänsä.

7 Koska direktiivejä ei ole pantu täytäntöön säädetyssä määräajassa, on vahvistettava, että laiminlyönti, josta komissio on nostanut kanteen, on tapahtunut.

8 Helleenien tasavalta on siis jättänyt täyttämättä sille perustamissopimuksen mukaan kuuluvat velvoitteet, koska se ei ole saattanut säädetyssä määräajassa voimaan direktiivien 90/219/ETY ja 90/220/ETY noudattamisen edellyttämiä lakeja, asetuksia ja hallinnollisia määräyksiä.

Päätökset oikeudenkäyntikuluista

Oikeudenkäyntikulut

9 Työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Komissio on vaatinut Helleenien tasavallan velvoittamista korvaamaan sen oikeudenkäyntikulut. Helleenien tasavallan hävittyä asian se on velvoitettava korvaamaan oikeudenkäyntikulut.

Päätöksen päätösosa

Näillä perusteilla

YHTEISÖJEN TUOMIOISTUIN

(viides jaosto)

on antanut seuraavan tuomiolauselman:

1) Helleenien tasavalta on jättänyt täyttämättä sille EY:n perustamissopimuksen mukaan kuuluvat velvoitteet, koska se ei ole määräajassa saattanut voimaan geneettisesti muunnettujen mikro-organismien käytöstä suljetuissa oloissa 23 päivänä huhtikuuta 1990 annetun neuvoston direktiivin 90/219/ETY ja geneettisesti muunnettujen organismien tarkoituksellisesta levittämisestä ympäristöön 23 päivänä huhtikuuta 1990 annetun neuvoston direktiivin 90/220/ETY noudattamisen edellyttämiä lakeja, asetuksia ja hallinnollisia määräyksiä.

2) Helleenien tasavalta velvoitetaan korvaamaan oikeudenkäyntikulut.